I medfør af traktaterne (EKSF-traktatens artikel 45 C, EF-traktatens artikel 188 C og Euratom-traktatens artikel 160 C) og artikel 88a i finansforordningen af 21. december 1977 som senest ændret ved Rådets forordning (EF, Euratom, EKSF) nr. 2335/95 af 18. september 1995 samt de tilsvarende bestemmelser vedrørende De Europæiske Udviklingsfonde vedtog Revisionsretten for de Europæiske Fællesskaber på mødet den 24. oktober 1996 Revisionserklæringen om aktiviteterne i forbindelse med det almindelige budget for regnskabsåret der afsluttedes den 31. december 1995 samt Særberetningen til underbygning af revisionserklæringen om aktiviteterne i forbindelse med det almindelige budget for regnskabsåret 1995 og på mødet den 28. oktober 1996 Revisionserklæringen om den 6. og 7. Europæiske Udviklingsfonds aktiviteter i regnskabsåret der afsluttedes den 31. december 1995 samt Særberetningen til underbygning af revisionserklæringen om den 6. og 7. Europæiske Udviklingsfonds aktiviteter i regnskabsåret 1995 (96/C 395/01)

Teksterne med svarene til Rettens bemærkninger er fremsendt til dechargemyndigheden og de øvrige institutioner.

INDHOLD

Side

Revisionserklæring om aktiviteterne i forbindelse med det almindelige budget for regnskabsåret der afsluttedes den 31. december 1995 5

Særberetning til underbygning af revisionserklæringen om aktiviteterne i forbindelse med det almindelige budget for regnskabsåret 1995 11

Revisionserklæring om den 6. og 7. Europæiske Udviklingsfonds aktiviteter i regnskabsåret der afsluttedes den 31. december 1995 87

Særberetning til underbygning af revisionserklæringen om den 6. og 7. Europæiske Udviklingsfonds aktiviteter i regnskabsåret 1995 93

SVAR

Særberetning til underbygning af revisionserklæringen om aktiviteterne i forbindelse med det almindelige budget for regnskabsåret 1995

Kommissionens svar 69

Parlamentets svar 84

Rådets svar 84

Domstolens svar 84

Det Økonomiske og Sociale Udvalgs og Regionsudvalgets svar 84

Særberetning til underbygning af revisionserklæringen om den 6. og 7. Europæiske Udviklingsfonds aktiviteter i regnskabsåret 1995

Kommissionens svar 113

Revisionserklæring om aktiviteterne i forbindelse med det almindelige budget for regnskabsåret der afsluttedes den 31. december 1995

Revisionserklæring om aktiviteterne i forbindelse med det almindelige budget for regnskabsåret, der afsluttedes den 31. december 1995

1. Revisionsretten har revideret Den Europæiske Unions konsoliderede regnskaber for regnskabsåret, der afsluttedes den 31. december 1995. I henhold til bestemmelserne i finansforordningen er Kommissionen ansvarlig for opstilingen af disse regnskaber, som omfatter balancen pr. 31. december 1995, forvaltningsregnskabet for regnskabsåret, der afsluttedes den 31. december 1995, og de tilknyttede noter. De er indeholdt i bind IV af »Forvaltningsregnskabet og balancen vedrørende budgettransaktionerne i regnskabsåret 1995«, som Kommissionen har forelagt for dechargemyndigheden og den 30. april 1996 for Revisionsretten. I henhold til artikel 188 C i traktaten om oprettelse af Det Europæiske Fællesskab, artikel 160 C i traktaten om oprettelse af Det Europæiske Atomenergifællesskab og artikel 45 C i traktaten om oprettelse af Det Europæiske Kul- og Stålfællesskab skal Retten afgive en revisionserklæring om regnskabernes rigtighed og om de underliggende transaktioners lovlighed og formelle rigtighed til Europa-Parlamentet og Rådet.

2. Retten har udført sit arbejde i overensstemmelse med revisionsprincipper, der er almindeligt anerkendte på internationalt plan, for så vidt de finder anvendelse i fællesskabssammenhæng. Revisionen omfattede bl.a. stikprøvekontrol af indtægter og udgifter med henblik på at nå frem til en overbevisning med hensyn til, om samtlige indtægter var inkasseret, og om samtlige udgifter var lovligt og formelt rigtigt afholdt. Revisionen af indtægterne tog sigte på de beløb, der skulle inkasseres af Fællesskabet, og de beløb, der faktisk var indbetalt til Fællesskabet. Udgifterne blev revideret på grundlag af de indgåede udgiftsforpligtelser og de afholdte betalinger.

2.1. Revisionserklæringen dækker samtlige regnskaber og samtlige underliggende transaktioner på alle niveauer frem til de afgiftspligtige og de endelige støttemodtagere. (punkt 1.7. i vedlagte beretning)

2.2. Revisionserklæringen er en erklæring om regnskaberne som helhed. Selve sigtet med den er ikke at give en specifik vurdering af eller at nå frem til en kvantitativ konklusion om hvert enkelt aktionsområde eller geografisk område under Fællesskabernes virksomhed. (punkt 1.9. i vedlagte beretning)

2.3. De transaktioner, der henhører under de områder, Retten har revideret med henblik på revisionserklæringen, kan blive efterprøvet på et senere tidspunkt af andre instanser på grundlag af de i dag gældende regler, især som et led i regnskabsafslutningen for EUGFL, Garantisektionen. (punkt 1.11. i vedlagte beretning)

2.4. Andre revisorers tidligere revisionshandlinger har vist, at der forekommer tilfælde af uregelmæssigheder og usædvanlige forhold, som Retten tager hensyn til i den endelige vurdering, men som den med den statistiske metode, der anvendes med henblik på DAS'en, ikke umiddelbart kan overtage. (punkt 1.12. i vedlagte beretning)

2.5. Selve revisionserklæringen omfatter ikke en vurdering af, om principperne for forsvarlig økonomisk forvaltning er overholdt, et arbejde som Retten fortsat udfører som et led i sit øvrige revisionsarbejde, især med henblik på årsberetningen og alle andre særberetninger. (punkt 1.13. i vedlagte beretning)

2.6. Nogle forsætlige uregelmæssigheder til skade for Fællesskabets finansielle midler kan på grund af deres art ikke påvises som et led i de revisionsprocedurer, der gennemføres i overensstemmelse med almindeligt anerkendte revisionsprincipper. Retten kan derfor ikke afgive en erklæring om, at der ikke forekommer sådanne tilfælde. (punkt 1.14. i vedlagte beretningi)

2.7. Som følge af, at det er makroøkonomiske data, der ligger til grund for fastlæggelsen af de egne indtægter hidrørende fra BNI og moms, som udgør ca. 80 % af Fællesskabets egne indtægter, har sigtet med Rettens undersøgelser været at give en vurdering af, om procedurerne for beregning af disse data er af en sådan kvalitet, at de giver sikkerhed for, at dataene er rigtige. (punkt 1.15. i vedlagte beretning)

2.8. Det er naturligvis ikke muligt at afgive en erklæring om, at alle afgiftspligtige indførsler faktisk er blevet anmeldt, og at de tilsvarende indtægter er indgået. (punkt 1.16. i vedlagte beretning)

Regnskabernes rigtighed

3. Det konsoliderede forvaltningsregnskab giver et retvisende billede af Unionens indtægter og udgifter, men giver, trods de betydelige forbedringer, der er konstateret i forhold til regnskabsåret 1994, alligevel anledning til det i punkt 4 nævnte forbehold. (punkt 3.5. i vedlagte beretning)

4. Det konsoliderede resultat af budgetgennemførelsen er ligesom forpligtelserne uden for balancen ansat for højt, fordi de omfatter forpligtelser, der ikke længere svarer til faktiske forpligtelser. Den eneste løsning herpå er et system med regelmæsigt tilsyn med korte mellemrum, men tilsynet på de anvisningsberettigedes niveau er alt for ofte mangelfuldt. (punkt 3.10. i vedlagte beretning)

5. Den Europæiske Unions konsoliderede balance giver et retvisende billede af Unionens finansielle stiling, men trods de betydelige forbedringer, der er konstateret i forhold til regnskabsåret 1994, giver den anledning til nedenstående forbehold med hensyn til Kommissionens og de øvrige institutioners balancer. (punkt 3.46. i vedlagte beretning)

6. Retten tager igen forbehold med hensyn til værdien af Kommissionens materielle anlægsaktiver (318,6 mio. ECU for inventar og udstyr i Bruxelles og Luxembourg og i delegationerne). Dette forbehold vil blive opretholdt, indtil værdien af disse anlægsaktiver kan ansættes mere nøjagtigt, nemlig når den igangværende fysiske statusopgørelse er afsluttet (forventes afsluttet i juni 1996), og når et nyt regnskabs- og retsgrundlag er trådt i kraft. (punkt 3.67. i vedlagte beretning)

7. Retten tager igen forbehold med hensyn til, om det særskilte regnskab for told og landbrugsafgifter er fuldstændigt. (punkt 3.68. i vedlagte beretning)

8. Retten tager igen forbehold med hensyn til værdien (97,9 mio. ECU) af inventar og udstyr, der er opført på henholdsvis Europa-Parlamentet, Det Økonomiske og Sociale Udvalgs og Regionsudvalgets balancer. (punkt 3.89. i vedlagte beretning)

De underliggende transaktioners lovlighed/formelle rigtighed

Udgifter

9. Ved revisionen af lovligheden/den formelle rigtighed af forpligtelsernes substans er der ikke konstateret alvorlige fejl. (punkt 3.127. i vedlagte beretning)

10. Retten skønner, at de meget få formelle fejl i forbindelse med forpligtelserne ikke har haft væsentlig indvirkning på udgifterne i 1995. Disse formelle fejl vedrører hovedsagelig reglerne for beslutningstagning og udgiftsforpligtelse. De kan først og fremmest henføres til fællesskabsinstitutionerne. (punkt 3.128. og 3.129. i vedlagte beretning)

11. Retten kan ikke afgive nogen erklæring om en række områder, der svarer til i alt ca. 2,3 % af betalingerne. For 1,1 % af udgifterne skyldes dette, at systemerne til forvaltning af de transaktioner, Retten skal revidere, ikke er pålidelige, og for 1,2 % at de oplysninger, Retten havde adgang til, ikke var fyldestgørende. (punkt 3.122. i vedlagte beretning)

12. Det mest sandsynlige kumulerede beløb for det meget store antal substansfejl i de underliggende transaktioner vedrørende betalingerne, som har målelig indvirkning på de beløb, der finansieres over det almindelige budget, er af størrelsesordenen 4 mia. ECU (5,9 %) af de pågældende betalinger. Disse substansfejl er af meget forskellig art. Der er dog især tale om fejl, der vedrører transaktionernes berettigelse til fællesskabsfinansiering. De vedrører også de faktiske forhold, der ligger til grund for udgifterne, fejl i beregningerne af udgifter anmeldt med henblik på finansiering, samt fejl i beregningen af beløbet for Fællesskabets støtte, og i nogle tilfælde foreligger der ikke underliggende dokumentation for betalingerne, eller denne dokumentation er ikke af fyldestgørende kvalitet. Disse fejl kan generelt henføres til medlemsstaterne (90 %) og navnlig til de lokale organer, der forvalter transaktionerne (22 %), samt til støttemodtagerne (54 %). 36 % af det samlede beløb for fejl vedrørte EUGFL, Garantisektionen, og 42 % strukturfondene. Rettens egen globale vurdering giver ikke i sig selv grundlag for at fastslå de beløb, der for hver medlemsstat og hvert område kan tilbagesøges som følge af, at der uberettiget er udbetalt støtte fra EUGFL, Garantisektionen. Men Rettens globale vurdering giver dog retningslinjer for, hvilken kontrol der skal foretages i forbindelse med afslutningen af regnskaberne. Det anslåede beløb for fejl i forbindelse med strukturfondene har ikke nødvendigvis nogen indvirkning på Kommissionens betalinger i form af forskud. Da de underliggende transaktioner er finansieret med Den Europæiske Unions midler, er der imidlertid risiko for, at sådanne fejl får vedvarende indvirkning på det almindelige budget. Antallet af dem bekræfter generelt, at såvel fælllesskabsmyndighederne som de berørte medlemsstaters myndigheder bør styrke kontrollen og, når udgiftsanmeldelserne indsendes, efterprøve, om de faktisk vedrører støtteberettigede udgifter. (punkt 3.131. og 3.133. i vedlagte beretning)

13. Retten finder, at der fortsat forekommer alt for mange formelle fejl i betalingerne. Det store antal indikerer navnlig, at de ansvarlige administrative myndigheder ikke har kunnet følge de foreskrevne forvaltnings- og kontrolprocedurer og heller ikke kunnet overholde de betingelser, der er fastlagt i de regler, der er gældende for de forskellige finansierede foranstaltninger. Disse formelle fejl vedrører især de forpligtelser, der skal opfyldes af støttemodtagerne eller de organer, der medvirker ved gennemførelsen af aktionerne, oplysningerne om de finansierede aktioner eller disse oplysningers kvalitet, budgetmyndighedens godkendelsesprocedurer eller procedurerne for den anvisningsberettigedes godkendelse af udgiftsforpligtelser samt reglerne for indkaldelse af bud. De fleste af disse fejl kan henføres til medlemsstaterne og navnlig til de centrale og lokale organer, der forvalter transaktionerne. (punkt 3.135. og 3.136. i vedlagte beretning)

14. Revisionen har givet Retten rimelig sikkerhed for, at regnskaberne for regnskabsåret 1995 giver et retvisende billede af indtægterne og udgifterne samt af Unionens finansielle stilling, dog med forbehold af de i punkt 3-8 nævnte forhold.

- Revisionen, der blev gennemført med de i punkt 2.7.-2.8 nævnte begrænsninger, har også givet Retten rimelig sikkerhed for, at de transaktioner, der ligger til grund for de indtægter, der blev bogført i regnskabsåret, er lovlige og formelt rigtige.

- Selv om revisionen har givet Retten rimelig sikkerhed for, at de transaktioner, der ligger til grund for regnskabsårets forpligtelser, generelt er lovlige og formelt rigtige, kan Retten på grund af de i punkt 11-13 nævnte forhold ikke afgive en positiv erklæring om, at de transaktioner, der ligger til grund for regnskabsårets betalinger, som helhed er lovlige og formelt rigtige. (punkt 31., 3.2. og 3.3. i vedlagte beretning)

24. oktober 1996

Bernhard Friedmann Formand

Vedlagte særberetning indeholder detaljerede kommentarer til denne revisionserklæring.

Den Europæiske Revisionsret 12, rue Alcide De Gasperi, L-1615 Luxembourg